Is-Soċjetà Filarmonika GM Fra Antoine De Paule, tħabbar b'mod uffiċjali li għadu kemm intlaħaq ftehim mal-awtoritajiet ekkeżjastiċi fejn wara ħafna snin il-parroċċa Kristu Re qed taċċetta l-istatwa ta' Kristu Re li preżentament tinsab fis-sede tal-istess Soċjetà biex din tibda tintuża bħala l-istatwa titulari tal-parroċċa minflok dik eżistenti. L-istatwa artistika u deskritta minn ħafna bħala kapulavur ta' żewġ artisti kbar Maltin, inħadmet fl-injam fis-sena 1998, xogħol l-iskultur Alfred Camilleri Cauchi u ġiet indurata ħames snin wara minn Horace Farrugia fl-Imdina. Is-Soċjetà tinsab kburija li l-awtoritajiet ekkleżjastiċi u dawk parrokkjali laqgħu din it-talba wara ħafna snin u dan bil-kunsens u l-approvazzjoni tal-għaqdiet tal-parrocċċa u dawk kollha involuti fil-festa. L-istatwa titulari ġdida ta' Kristu Re se tintuża għall-ewwel darba f'jum il-festa li din is-sena jaħbat il-Ħadd 31 ta' Lulju. Id-data uffiċjali ta' ċelebrazzjoni tad-dħul tal-istatwa fil-knisja bħala l-vara titulari tal-Pawlisti għad trid titħabbar, iżda llum se ssir quddiesa fid-9.30am fil-parroċċa ta' Kristu Re, fejn se jiġi ffirmat il-ftehim maqbul bejn iż-żewġ soċjetajiet mużikali u l-Knisja. Is-Socjetà tirringrazzja lil dawk kollha li ħadmu biex din il-ħolma ssir realtà; prinċipalment lir-Rev. Kan. Dun Marc Andrè Camilleri, il-Kappillan tal-parroċċa; lil Mons. Arcisqof Charles J. Scicluna u r-rappreżentant tiegħu Mons. Frans Abdilla, Vigarju Episkopali għall-Kleru u Parroċċi, fost diversi persuni oħra. L-emendi għall-ftehim notarili ta' Lulju 2002 dwar il-festa ġew approvati mill-partijiet kollha u jinkludu wkoll r-rikonoxximent tal-Kurja għas-sehem tal-Banda tal-Għaqda Mużikali Kristu Sultan fil-festi organizzati mill-Knisja. Il-ftehim se jiġi ffirmat uffiċjalment illum. Dawn il-battibekki kollha ilhom għaddejjin mis-snin sebgħin, fejn inħasset il-ħtieġa li l-festa ta' Kristu Re tkun akkumpanjata bi statwa. Dan il-permess ħareġ fl-1993 iżda ma kienx hemm finanzi biex din issir. Għalekk, fl-1998, il-Kav. Alfred Camilleri Cauchi ħadem din l-istatwa fl-injam, iżda l-kappillan ta' dak iż-żmien ma xtaqx li tkun din l-istatwa titulari u għalhekk għażel li jġib statwa mill-Italja li qanqlet rabja kbira fost il-Pawlisti. L-istatwa ta' Camiller Cauchi, għalhekk tpoġġiet fil-każin tal-Banda De Paul, f'post fejn jixirqilha viċin il-bieb prinċipali tal-każin li jinsab faċċata tal-knisja. Meta mbagħad, fl-1999, twaqqfet it-tieni banda f'Raħal Ġdid, dik ta' Kristu Sultan, il-Kurja ċaħdet it-talba tal-istess soċjetà milli tipparteċipa fl-attivitajiet organizzati mill-Knisja. Dan kollu ġab firda min-naħa taż-żewġ każini lejn il-Knisja, fejn saħansitra sar boycott lejn il-parroċċa. Għall-bidu tal-2012 twaqqaf kumitat apposta biex jieħu azzjoni dwar dan kollu, biex illum nistgħu ngħidu li se terġa' tibda tirrenja l-għaqda fil-parroċċa ta' Kristu Re li kienet ilha nieqsa għal bosta snin. B'hekk, l-Għaqda Soċjali Mużikali Kristu Sultan, Banda Paola, se tkun rikonoxxuta mill-Knisja u se tibda tieħu sehem fl-attivitajiet tal-parroċċa organizzati mill-Knisja u din l-istatwa artistika mill-isbaħ, li għal snin twal ġiet meqjuma fil-każin tas-Soċjetà Mużikali GM Fra Antoine De Paul, se tiddaħħal għall-ewwel darba fil-knisja parrokkjali, kif jixirqilha u tibda tintuża bħala vara titulari minflok dik preżenti.